b'\n_START_ARTICLE_\nOle Gunnar Solskj\xc3\xa6r\n_START_SECTION_\nUra pelaajana\n_START_PARAGRAPH_\nSolskj\xc3\xa6r edusti valtaosan urastaan Englannin Valioliigan Manchester Unitedia. H\xc3\xa4n teki kuuluisan 2\xe2\x80\x931-voittomaalin Mestarien liigan loppuottelussa Bayern M\xc3\xbcncheni\xc3\xa4 vastaan kauden 1998\xe2\x80\x931999 p\xc3\xa4\xc3\xa4tteeksi, sinet\xc3\xb6iden Unitedin \xe2\x80\x9dtriplan\xe2\x80\x9d (jo aikaisemmin seura oli voittanut Valioliigan ja FA Cupin). Solskj\xc3\xa6r edusti Manchester Unitedia vuodesta 1996 l\xc3\xa4htien, ja h\xc3\xa4nen aikaisempia seurojaan olivat norjalaiset Clausenengen ja Molde. H\xc3\xa4nest\xc3\xa4 on k\xc3\xa4ytetty my\xc3\xb6s lempinime\xc3\xa4 \xe2\x80\x9dMolden enkeli\xe2\x80\x9d._NEWLINE_Norjan maajoukkueessa Solskj\xc3\xa6r pelasi 67 ottelua ja teki niiss\xc3\xa4 23 maalia._NEWLINE_Solskj\xc3\xa6ria pitk\xc3\xa4\xc3\xa4n vaivanneet polvivaivat pakottivat norjalaisen lopettamaan uransa elokuussa 2007.\n_START_SECTION_\nUra valmentajana\n_START_PARAGRAPH_\nSolskj\xc3\xa6r aloitti valmennusuransa Manchester Unitedin II-joukkueen valmentajana toukokuussa 2008. Norjalainen johdatti ManUn reservimiehet Lancashire Senior Cupin mestareiksi kaudella 2008/09. Norjan maajoukkueen p\xc3\xa4\xc3\xa4valmentajan \xc3\x85ge Hareiden erottua joulukuussa 2008 Solskj\xc3\xa6rin nimi nousi esille mahdollisena seuraajaehdokkaana, mutta h\xc3\xa4n kielt\xc3\xa4ytyi teht\xc3\xa4v\xc3\xa4st\xc3\xa4._NEWLINE_Marraskuussa 2010 Solskj\xc3\xa6r teki sopimuksen entisen seuransa Molden kanssa. H\xc3\xa4n siirtyy seuran p\xc3\xa4\xc3\xa4valmentajaksi tammikuussa 2011 toimien siihen saakka ManU:n reservijoukkueen p\xc3\xa4\xc3\xa4valmentajana. Debyyttikausi Molden per\xc3\xa4simess\xc3\xa4 oli suurmenestys ja Solskja\xc3\xa6r johdatti seuran historian ensimm\xc3\xa4iseen Norjan mestaruuteen, joka varmistui kaksi kierrosta ennen sarjan p\xc3\xa4\xc3\xa4t\xc3\xb6st\xc3\xa4. H\xc3\xa4net palkittiin vuoden 2011 Norjan parhaana valmentajana. Toukokuussa 2012 spekuloitiin Solskj\xc3\xa6rin siirtymisell\xc3\xa4 Englannin Valioliigaan Aston Villan p\xc3\xa4\xc3\xa4valmentajaksi. Molden seurajohto ilmoitti, ettei se pid\xc3\xa4 norjalaisvalmentajan ja Aston Villan johdon k\xc3\xa4ymi\xc3\xa4 ep\xc3\xa4virallisia keskusteluita siirtymisest\xc3\xa4 toivottavana. Lopulta Solskj\xc3\xa6r ilmoitti, ettei voi perhesyiden vuoksi siirty\xc3\xa4 valmentamaan Englantiin. Solskj\xc3\xa6r jatkoi siirtospekulaatioista huolimatta loistavaa ty\xc3\xb6t\xc3\xa4 Molden per\xc3\xa4simess\xc3\xa4 ja luotsasi seuran toiseen per\xc3\xa4tt\xc3\xa4iseen Norjan mestaruuteen kaudella 2012. H\xc3\xa4net valittiin kauden j\xc3\xa4lkeen toistamiseen Norjan vuoden valmentajaksi._NEWLINE_Kaudella 2013 mestarijoukkue hyytyi jo alkukaudesta kauas mestaruustaistelusta. Solskj\xc3\xa6r nosti kev\xc3\xa4\xc3\xa4ll\xc3\xa4 jopa putoamiskamppailussa riutuneen seuran kuitenkin lopulta liigassa kuudenneksi. Pokaalitta Solskj\xc3\xa6r ei kuitenkaan j\xc3\xa4\xc3\xa4nyt, sill\xc3\xa4 h\xc3\xa4n johdatti Molden Norjan cupin finaalissa 4\xe2\x80\x932 voittoon Rosenborgista._NEWLINE_Solskj\xc3\xa6r solmi sopimuksen Englannin Valioliigassa pelaavan Cardiffin kanssa 2. tammikuuta 2014. Solskj\xc3\xa6r ei onnistunut tavoitteessaan nostaa Cardiffia pois putoajan paikalta, vaan seuran kohtaloksi koitui putoaminen takaisin Mestaruussarjaan. Huono kauden alku alemmalla sarjatasolla tiesi lopulta norjalaisvalmentajalle potkuja syyskuun puoliv\xc3\xa4liss\xc3\xa4 2014._NEWLINE_Lokakuun lopulla 2015 Solskj\xc3\xa6r palasi Molden p\xc3\xa4\xc3\xa4valmentajaksi. Mestaruusvalmentajan johdolla Molde eteni sensaatiomaisesti Eurooppa-liigan lohkovaiheesta pudotuspeleihin. Jatkopaikka varmistui jo kaksi kierrosta ennen lohkovaiheen p\xc3\xa4\xc3\xa4ttymist\xc3\xa4._NEWLINE_Joulukuussa 2018 Solskj\xc3\xa6r nimettiin entisen seuransa Manchester Unitedin v\xc3\xa4liaikaiseksi p\xc3\xa4\xc3\xa4valmentajaksi Jos\xc3\xa9 Mourinhon potkujen my\xc3\xb6t\xc3\xa4. H\xc3\xa4nen oli tarkoitus valmentaa seuraa kauden 2018\xe2\x80\x932019 loppuun, mutta maaliskuussa 2019 h\xc3\xa4net pestattiin rooliin vakituisesti kolmen vuoden sopimuksella.'